आसलाग्दो पहिलो चरण
सहिद स्मारक ‘सी’ डिभिजन लिगको सोमबार पहिलो चरणका खेल सकिएको छ । त्यसको अर्थ सबै १४ टिमले आ–आफ्नो पहिलो खेल खेलेका छन् । यी सात खेलले देखाएको प्रदर्शन आशलाग्दो छ । सम्भवतः प्राविधिक रूपमा केही कमजोरी छन् खेलाडीमा । तर, यिनै खेलाडीबाट भविष्यमा धेरै अपेक्षा गर्न सकिन्छ । 
काठमाडौँ — सहिद स्मारक ‘सी’ डिभिजन लिगको सोमबार पहिलो चरणका खेल सकिएको छ । त्यसको अर्थ सबै १४ टिमले आ–आफ्नो पहिलो खेल खेलेका छन् । यी सात खेलले देखाएको प्रदर्शन आशलाग्दो छ । सम्भवतः प्राविधिक रूपमा केही कमजोरी छन् खेलाडीमा । तर, यिनै खेलाडीबाट भविष्यमा धेरै अपेक्षा गर्न सकिन्छ । सात खेलमा २० गोल भएको छ । दुई बराबरी भयो । बाँकी ५ खेलमा स्पष्ट नतिजा आएको छ । मनोहराविरुद्ध सोसियल वेलफेयर ५ गोलले विजयी भएको थियो । सोसियलले लिग अंकतालिकामा सुरुआती अग्रता लिएको छ । सम्भवतः वाग्मती र आरसी ३२ टिम अरूको तुलनामा केही बलियो देखिएको छ, तर लिग अगाडि बढ्दै जाँदा सबै खाले सम्भावना खुल्दै जानेछ । सातदोबाटोस्थित एन्फा कम्प्लेक्स मैदानमा भएको पहिलो चरणको अन्तिम दुई खेलमध्ये गोलबजार र स्वयम्भू क्लबले २–२ को बराबरी खेले । साँगा भने झम्सिखेलमाथि १–० ले विजयी रह्यो । स्वयम्भूले दुई गोलको अग्रता लिएर पनि त्यसलाई कायम राख्न सकेन । सिरहाको गोलबजारले रोमाञ्चक पुनरागमन रच्यो । सुरुमा स्वयम्भूले दुई गोलको अग्रता लिएको थियो । त्यसमा सुग्रित मगरले २३ र रञ्जन पुनले ४९ औं मिनेटमा गोल गरे । त्यसपछि गोलबजारको तर्फबाट आशाहाङ राईले ५५ औं र श्याम थापाले दोस्रो हाफको इन्ज्युरी समयको पहिलो मिनेटमा गोल गरेका थिए । साँगाले हात पारेको जितमा भने सजनराज गौतमले ८४ औं मिनेटमा निर्णायक गोल गरेका हुन् । अब दोस्रो चरणमा वाग्मतीले आरसी ३२, खालीबारीले महावीर, सामाजिकले सानेपा, सोसियल वेलफेयरले रानीबारी, स्वयम्भूले पुल्चोक, साँगाले मनोहरा तथा गोलबजारले झम्सिखेलको सामना गर्नेछन् । सम्भवतः लिगमा सर्वाधिक निर्णायक हुने सक्ने खेल बुधबार जुरेको छ वाग्मतीविरुद्ध आरसी ३२ को ।